Ráž, Jozef, minister dopravy SR (2024-02-09):
Okej, najprv prakticky. Pán poslanec Dostál, 148 bodov je k posunu účinnosti. Ja chápem ten váš pohľad na to, len vy ste to veľmi, by som povedal, poňal tak, že hovoríte len o bodoch, ktoré konkrétne riešia posun účinnosti, ale ony nadväzujú na to, že ten zákon o územnom plánovaní nechávame, aby nadobudol účinnosť. To znamená, že nie je to úplne korektný údaj. My hovoríme 148 bodov súvisí s posunom účinnosti, ktoré by inak nebolo treba robiť. Pán Hlina, pán poslanec, ja som čakal na stavebné povolenie sedem rokov, čiže ešte, ešte o rok dlhšie než vy. A verte mi, a ja som, myslím si, že čo-to tuto v Bratislave postavil. Verte mi, že mojím absolútne najdôležitejším zámerom, a to sa vás chcem opýtať, z tých šiestich rokov, koľko ste čakali na záväzné stanovisko magistrátu, ak to bolo teda v Bratislave, a koľko trvalo už to samotné stavebné povoľovanie. Lebo chcem k tomu povedať jednu vec. V Bratislave je najväčší problém s tými záväznými stanoviskami, na tom sa asi zhodneme. Napriek tomu, že administratíva pána primátora Valla s tým mala veľký problém, tak nakoniec sme sa dohodli na tom, že akceptoval šesťdesiatdňovú fikciu súhlasu. A ja som navrhoval tridsaťdňovú. A myslím si, že šesťdesiat dní s fikciou súhlasu, pred tým tam nebola žiadna lehota, a to bol práve nástroj na to, aby sme možno sa mohli okolo toho motať. Chcel by som vás poprosiť ešte jednu vec, pán poslanec Hlina. Používate tie výrazy motať, krútiť sa, že sme tu všetci babráci. Človek inak vám, potom tak sa zamýšľa nad tým, že prečo vlastne chcete žiť na Slovensku. Ja to nevidím takto pesimisticky. Pracujeme na tom, aby sa nám tu žilo lepšie a ja verím tomu, že sa nám to podarí, že sa nám tu podarí aj spoločnými silami niečo dosiahnuť. A poviem vám takto. Ja som predsa ponúkol každému jednému poslaneckému klubu, okrem toho jedného, čo sedí tak hore úplne v rohu, príležitosť na to, že dojdem na klub a budem o týchto zákonoch, keďže išli mimo MPK, s vami diskutovať, tak ako som diskutoval s každým jedným združením, ktoré o to prejavilo záujem. Mohli sme si veľa týchto vecí vysvetliť v rámci takejto možnosti. To znamená, ja viem, že to neni štandardné, ale keďže sme išli mimo MPK, tak som tú možnosť ponúkol. Bol som na každom jednom klube, ktorý mi tú príležitosť dal. Bol som aj na klube KDH, z opozičného klubu klub PS mi prezentáciu na poslednú chvíľu zrušil. A od SaS-ky som tú príležitosť ani nedostal. Ako viem, že tam asi pravdepodobne došlo k nejakému komunikačnému šumu, tak riešil som to cez pána Tomáša Szalaya, možno zabudol, možno to opomenul, v každom prípade predpokladám, že to bola, že to bola takáto komunikačná chyba a nie nezáujem z vašej strany sa tejto problematike venovať. Lebo vidím, že teraz ste tu jediný, ktorý tu diskutuje na tú tému, takže verím tomu, že asi by sme sa vedeli o tom porozprávať. Pardon, ešte tam, aby som nezabudol. Dobre. Prečo sme to posunuli o rok? No ja naozaj mám veľký záujem zmeniť filozofiu. Nemyslím si, že filozofia, ktorá viedla k tomu, aby tieto zákony nadobudli platnosť, ktoré dneska platné sú teda a posúvame aj im účinnosť, je to správne nastavené. To znamená, je si dovoľujem povedať, že to, ako to pripravím, tak bude lepšie pre občana, lepšie pre obec, lepšie pre podnikateľa a lepšie pre tento štát. Myslím, pán poslanec Hlina, že jedného dňa ja budem tiež rád to komentovať spoza plota, keď budete sedieť vo vláde ako minister a držím vám palce, aby ste sa tam jedného dňa dostali, budeme sa tiež na to pozerať. Tiež by som vás ale chcel poprosiť, aby sme nezavádzali. Ja viem, že nemusí každý byť odborník na stavebné právo, ale vy ste čo-to tiež postavili a čo-to povolili, aj keď ste hovorili, že to vybavovala manželka, tak určite viete, že nie úplne korektne informujete o tom, čo sme týmto, čom sme týmto súborom zákonov alebo teda súborom legislatívy sa snažili dosiahnuť. Neporovnávajme, prosím vás, Európsku úniu s Čínou, lebo môžem sa o tom baviť, že Čína postavila desaťtisíce kilometrov diaľnic, ale predsa tam neexistuje participatívny proces verejnosti. Akože keď nebudeme sa baviť o tom, že existuje nejaký proces EIA, tak sa potom, potom môžme postaviť tie diaľnice, áno, veľmi rýchlo. Keď sme sa bavili o dánskom tunely, áno, podarilo sa im, ale tiež lex specialis konkrétne na tú stavbu. To, čo som ponúkol tú diskusiu, nebola len o stavebnom, to bola aj o zákone o strategických investíciách. Tam práve robíme presne to, že inšpirujeme práve Dánskom, ktoré má takýto zákon. To znamená, verte mi, že ak sa to podarí a nezlyhá žiaden iný faktor, tak áno, ideme touto cestou. Dobre. Čo sa týka tých komentárov na dôvodovú správu. Pán poslanec Dostál, keď sa precizuje formulácia, tak ja si myslím, že to je dostatočný dôvod, to je dostatočne uvedený dôvod. To je proste slovenský jazyk, precizovanie formulácie v zákone je predsa na to, ak ukazuje prax, že niektorý paragraf zákona môže byť vyložený gramaticky alebo zámerom zákonodarcu, alebo akokoľvek a nie je v tom jasno, tak to je precizácia predsa paragrafu, to je precizácia toho znenia. Ja neviem, ako to inak ešte zdôvodňovať. Dobre. Opomenul som niekoho? Ešte náklady, okej, dobre. Ja si myslím, že dnes, ako je to nastavené, to znamená, keď je prenesený výkon štátnej správy, zase jedná sa o môj názor, tak lacno sa nám to už nepodarí robiť nikdy, hej. Ale to, že to dneska stojí štát na prenesenom výkone štátnej správy nejakých 10 mil. euro, tak, samozrejme, keď pozrieme potom na ústrednom orgáne štátnej správy, ako je spomínaný úrad, ktorý má rozpočet 60 mil., tak si začneme klásť otázky, že prečo. A odpoveď je áno, to na tých obciach nefunguje, nefunguje to ideálne. Sú preťažované, tí zamestnanci tam majú platy, aké majú. Abstrahovať digitalizácie stavieb, čo si myslím, že je absolútne dnes, v dnešnom prostredí je to nutnosť mať, mať to zdigitalizované, jak sa povie, tie stavby na Slovensku. To znamená, ideme si za viacej peňazí kupovať lepšiu kvalitu, ideme odstraňovať frustráciu občanov zo stavebných konaní, ideme odstraňovať frustráciu developerov zo stavebných konaní a áno, asi to bude niečo viacej stáť, to je pravda. Odmenou za to by malo byť rozpumpovanie stavebného sektora, ktorý nám prinesie naspäť tieto peniaze na DPH a na tom, čo tie stavby budú mať, aký bude ich pozitívny dopad na národné hospodárstvo. Takže toľko opäť k tomu, čo to asi stojí. Ale, samozrejme, ja, ešte raz zopakujem, ja nebudem dnes prezentovať môj názor úplne presný na to, ako si myslím, že ten zákon má byť nastavený, aj keď ja v tom mám jasno. Ale to si vytvárame, ten čas, na to, tým rokom, aby sme naozaj spravili tú diskusiu o tom, ako si všetci myslíme, že by to malo vyzerať a tak bude vyzerať tá nová legislatíva. To súčasné nastavenie nepovažujem za šťastné, a preto som rád, že ak sa nám podarí tú účinnosť o ten rok odložiť už s tam výraznými zmenami, ktoré pomôžu, aby pán poslanec Hlina najbližšie to stavebné povolenie naozaj nedostal v rokoch, ale v mesiacoch. Ďakujem pekne.